title: Решение 2014/658/ОВППС на Съвета от 8 септември 2014 година за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна

text:
               12.9.2014

               BG

               Официален вестник на Европейския съюз

               L 271/47

         РЕШЕНИЕ 2014/658/ОВППС НА СЪВЕТА
   от 8 септември 2014 година
   за изменение на Решение 2014/145/ОВППС относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 29 от него,
   като има предвид, че:

               (1)

               На 17 март 2014 г. Съветът прие Решение 2014/145/ОВППС (1).

               (2)

               На 30 август 2014 г. Европейският съвет изрази загрижеността си във връзка с продължаващите и все по-ожесточени боеве в Източна Украйна и поиска нова разпоредба за включването в списък с ограничителни мерки на всяко лице и институция, които поддържат връзки със сепаратистките групировки в района на Донбас.

               (3)

               Освен това Съветът смята, че в съдържащия се в приложението към Решение 2014/145/ОВППС списък на лицата, образуванията и органите, спрямо които се прилагат ограничителни мерки, следва да бъдат добавени и други физически и юридически лица.

               (4)

               Предвид продължаващите действия, които подкопават или застрашават териториалната цялост, суверенитета и независимостта на Украйна, Решение 2014/145/ОВППС следва да бъде удължено за още шест месеца.

               (5)

               Решение2014/145/ОВППС следва да бъде съответно изменено.

               (6)

               Необходимо е Съюзът да предприеме допълнителни действия за прилагането на тези мерки,

         ПРИЕ НАСТОЯЩОТО РЕШЕНИЕ:
   Член 1
   Решение 2014/145/ОВППС се изменя, както следва:

               1)

               Член 1, параграф 1 се заменя със следното:
               „1.   Държавите-членки предприемат необходимите мерки за предотвратяване на влизането или транзитното преминаване през техните територии на:

                           а)

                           физически лица, които са отговорни за, активно подкрепят или осъществяват действия или политики, подкопаващи или застрашаващи териториалната цялост, суверенитета и независимостта на Украйна или стабилността и сигурността в Украйна, или възпрепятстващи работата на международните организации в Украйна, както и на свързани с тях физически лица;

                           б)

                           физически лица, които активно осигуряват материална или финансова подкрепа на вземащите решения лица в Русия, отговорни за присъединяването на Крим или дестабилизирането на Източна Украйна, или които извличат ползи от тези вземащи решения лица, или

                           в)

                           физически лица, които извършват трансакции със сепаратистките групи в района на Донбас в Украйна,

                     изброени в приложението.“

               2)

               Член 2, параграф 1 се заменя със следното:
               „1.   Замразяват се всички финансови средства и икономически ресурси, принадлежащи, притежавани, държани или контролирани от:

                           а)

                           физически лица, които са отговорни за, активно подкрепят или осъществяват действия или политики, подкопаващи или заплашващи териториалната цялост, суверенитета и независимостта на Украйна или стабилността и сигурността в Украйна, или възпрепятстващи работата на международните организации в Украйна, както и от свързани с тях физически или юридически лица, образувания или органи;

                           б)

                           юридически лица, образувания или органи, които подкрепят материално или финансово действия, подкопаващи или заплашващи териториалната цялост, суверенитета и независимостта на Украйна;

                           в)

                           юридически лица, образувания или органи в Крим или Севастопол, чиято собственост е била прехвърлена в нарушение на украинското право, или юридически лица, образувания или органи, които са извлекли ползи от такова прехвърляне;

                           г)

                           физически или юридически лица, образувания или органи, които активно осигуряват материална или финансова подкрепа на вземащите решения лица в Русия, отговорни за присъединяването на Крим или дестабилизирането на Източна Украйна, или които извличат ползи от тези вземащи решения лица; или

                           д)

                           физически или юридически лица, които извършват трансакции със сепаратистките групи в района на Донбас в Украйна,

                     изброени в приложението.“

               3)

               В член 6 втората алинея се заменя със следното:
               „Настоящото решение се прилага до 15 март 2015 г.“.
         Член 2
   Лицата и образуванията, изброени в приложението към настоящото решение, се добавят в списъка, който се съдържа в приложението към Решение 2014/145/ОВППС.
   Член 3
   Настоящото решение влиза в сила в деня на публикуването му в Официален вестник на Европейския съюз.

      Съставено в Брюксел на 8 септември 2014 година.

            За Съвета

            Председател

         S. GOZI

      (1)  Решение 2014/145/ОВППС на Съвета от 17 март 2014 г. относно ограничителни мерки във връзка с действия, подкопаващи или застрашаващи териториалната цялост, суверенитета и независимостта на Украйна (ОВ L 78, 17.3.2014 г., стр. 16).

      ПРИЛОЖЕНИЕ
      Списък на лицата и образуванията, посочени в член 2

                  Име

                  Идентифицираща информация

                  Основания

                  Дата на вписване

                  1.

                  Alexander ZAKHARCHENKO
                  Александр Владимирович Захарченко

                  Роден през 1976 г. в Донецк

                  От 7 август замени Alexander Borodai като т.нар. министър-председател на т.нар. „Донецка народна република“. С поемането и изпълнението на тези функции Zakharchenko подкрепя действия и политики, които подкопават териториалната цялост, суверенитета и независимостта на Украйна.

                  12.9.2014 г.

                  2.

                  Vladimir KONONOV/aka „Tsar“

                  Роден на 14.10.1974 г. в Горски

                  От 14 август замени Igor Strelkov/Girkin като т.нар. „министър на отбраната“ на т.нар. „Донецка народна република“. Според сведенията, от април командва отряд сепаратистки бойци в Донецк и е поел обещание „да постигне стратегическата задача да отблъсне военната агресия на Украйна“. Поради това Kononov подкрепя действия и политики, които подкопават териториалната цялост, суверенитета и независимостта на Украйна.

                  12.9.2014 г.

                  3.

                  Miroslav Vladimirovich RUDENKO
                  Мирослав Владимирович Руденко

                  Роден на 21.1.1983 г. в Дебалчево

                  Командващ Донбаската народна милиция. Наред с другото е заявявал, че те ще продължат бойните си действия в останалата част на страната. Поради това Rudenko подкрепя действия и политики, които подкопават териториалната цялост, суверенитета и независимостта на Украйна

                  12.9.2014 г.

                  4.

                  Gennadiy Nikolaiovych TSYPKALOV
                  Геннадий Николаевич Цыпкалов

                  Роден на 21.6.1973 г.

                  Замени Marat Bashirov като т.нар. министър-председател на т.нар. „Луганска народна република“. Действал преди това в рамките на Югоизточната армия. Поради това Tsypkalov подкрепя действия и политики, които подкопават териториалната цялост, суверенитета и независимостта на Украйна.

                  12.9.2014 г.

                  5.

                  Andrey Yurevich PINCHUK
                  Андрей Юрьевич ПИНЧУК

                  „Министър на държавната сигурност“ на т.нар. „Донецка народна република“. Свързван с Vladimir Antyufeyev, който отговаря за сепаратистките „правителствени“ дейности на т.нар. „правителство на Донецката народна република“. Поради това подкрепя действия и политики, които подкопават териториалната цялост, суверенитета и независимостта на Украйна.

                  12.9.2014 г.

                  6.

                  Oleg BEREZA
                  Олег БЕРЕЗА

                  „Министър на вътрешните работи“ на т.нар. „Донецка народна република“. Свързван с Vladimir Antyufeyev, който отговаря за сепаратистките „правителствени“ дейности на т.нар. „правителство на Донецката народна република“. Поради това подкрепя действия и политики, които подкопават териториалната цялост, суверенитета и независимостта на Украйна.

                  12.9.2014 г.

                  7.

                  Andrei Nikolaevich RODKIN
                  Андрей Николаевич Родкин

                  Представител в Москва на т.нар. „Донецка народна република“. В изявленията си, наред с другото, е споменавал за готовността на въоръжените отряди да водят партизанска война и за отнемането на оръжейни системи от украинските въоръжени сили. Поради това подкрепя действия и политики, които подкопават териториалната цялост, суверенитета и независимостта на Украйна.

                  12.9.2014 г.

                  8.

                  Aleksandr KARAMAN
                  Александр Kараман

                  „Заместник министър-председател по социалните въпроси“ на т.нар. „Донецка народна република“. Свързван с Vladimir Antyufeyev, който отговаря за сепаратистките „правителствени“ дейности на т.нар. „правителство на Донецката народна република“. Поради това подкрепя действия и политики, които подкопават териториалната цялост, суверенитета и независимостта на Украйна. Протеже на заместник министър-председателя на Русия Dmitry Rogozin.

                  12.9.2014 г.

                  9.

                  Georgiy L'vovich MURADOV
                  Георгий Львович Мурадов

                  Роден на 19.11.1954 г.

                  Т.нар. „заместник министър-председател“ на Крим и пълномощен представител на Крим към президента Путин. Muradov изигра важна роля за консилидирането на руския институционален контрол върху Крим след незаконното анексиране. Поради това подкрепя действия и политики, които подкопават териториалната цялост, суверенитета и независимостта на Украйна.

                  12.9.2014 г.

                  10.

                  Mikhail Sergeyevich SHEREMET
                  Михаил Сергеевич Шеремет

                  Роден на 23.5.1971 г. в Джанкой

                  Т.нар. „първи заместник министър-председател“ на Крим. Sheremet изигра основна роля за организирането и провеждането на референдума от 16 март в Крим за обединение с Русия. Според сведенията, по време на референдума Sheremet командва промосковските „сили за самоотбрана“ в Крим. Поради това подкрепя действия и политики, които подкопават териториалната цялост, суверенитета и независимостта на Украйна.

                  12.9.2014 г.

                  11.

                  Yuri Leonidovich VOROBIOV
                  Юрий Леонидович Воробьев

                  Роден на 2.2.1948 г. в Красноярск

                  Заместник-председател на Съвета на федерацията на Руската федерация. На 1 март 2014 г. публично подкрепи в Съвета на федерацията разполагането на руски сили в Украйна. Впоследствие гласува в подкрепа на съответния указ.

                  12.9.2014 г.

                  12.

                  Vladimir Volfovich ZHIRINOVSKY
                  Владимир Вольфович Жириновски

                  Роден на 10.6.1964 г. в Айделщайн, Казахстан

                  Член на Съвета на Държавната дума; лидер на Либерално-демократическата партия на Русия (LDPR). Активно подкрепя използването на руски въоръжени сили в Украйна и анексирането на Крим. Активно призовава за разделянето на Украйна. Подписа от името на LDPR споразумение с т.нар. „Донецка народна република“.

                  12.9.2014 г.

                  13.

                  Vladimir Abdualiyevich VASILYEV

                  Роден на 11.8.1949 г. в Клин

                  Заместник-председател на Държавната дума. На 20 март 2014 г. гласува в подкрепа на проекта за федерален конституционен закон „за приемане в Руската федерация на Република Крим и образуването в рамките на Руската федерация на нови федерални субекти — Република Крим и град с федерален статут Севастопол“.

                  12.9.2014 г.

                  14.

                  Viktor Petrovich VODOLATSKY
                  Виктор Петрович Водолацкий

                  Роден на 19.8.1957 г. в Азовска област

                  Председател („атаман“) на Съюза на руските и чуждестранните казашки сили и заместник-председател на Държавната дума. Подкрепи анексирането на Крим и призна, че руските казаци активно участват в украинския конфликт на страната на подкрепяните от Москва сепаратисти. На 20 март 2014 г. гласува в подкрепа на проекта за федерален конституционен закон „за приемане в Руската федерация на Република Крим и образуването в рамките на Руската федерация на нови федерални субекти — Република Крим и град с федерален статут Севастопол“.

                  12.9.2014 г.

                  15.

                  Leonid Ivanovich KALASHNIKOV
                  Леонид Иванович Калашников

                  Роден на 6.8.1960 г. в Степной дворец

                  Първи заместник-председател на Комисията по външни работи на Държавната дума. На 20 март 2014 г. гласува в подкрепа на проекта за федерален конституционен закон „за приемане в Руската федерация на Република Крим и образуването в рамките на Руската федерация на нови федерални субекти — Република Крим и град с федерален статут Севастопол“.

                  12.9.2014 г.

                  16.

                  Vladimir Stepanovich NIKITIN

                  Роден на 5.4.1948 г. в Опошка

                  Първи заместник-председател на Комисията за отношенията с държавите от ОНД, евразийската интеграция и връзките със сънародниците на Държавната дума. На 20 март 2014 г. гласува в подкрепа на проекта за федерален конституционен закон „за приемане в Руската федерация на Република Крим и образуването в рамките на Руската федерация на нови федерални субекти — Република Крим и град с федерален статут Севастопол“.

                  12.9.2014 г.

                  17.

                  Oleg Vladimirovich LEBEDEV
                  Олег Владимирович Лебедев

                  Роден на 21.3.1964 г. в Орел/Рудни

                  Първи заместник-председател на Комисията за отношенията с държавите от ОНД, евразийската интеграция и връзките със сънародниците на Държавната дума. На 20 март 2014 г. гласува в подкрепа на проекта за федерален конституционен закон „за приемане в Руската федерация на Република Крим и образуването в рамките на Руската федерация на нови федерални субекти — Република Крим и град с федерален статут Севастопол“.

                  12.9.2014 г.

                  18.

                  Ivan Ivanovich MELNIKOV
                  Иван Иванович Мельников

                  Роден на 7.8.1950 г. в Богородицк

                  Първи заместник-председател на Държавната дума. На 20 март 2014 г. гласува в подкрепа на проекта за федерален конституционен закон „за приемане в Руската федерация на Република Крим и образуването в рамките на Руската федерация на нови федерални субекти — Република Крим и град с федерален статут Севастопол“.

                  12.9.2014 г.

                  19.

                  Igor Vladimirovich LEBEDEV
                  Игорь Владимирович Лебедев

                  Роден на 27.9.1972 г. в Москва

                  Заместник-председател на Държавната дума. На 20 март 2014 г. гласува в подкрепа на проекта за федерален конституционен закон „за приемане в Руската федерация на Република Крим и образуването в рамките на Руската федерация на нови федерални субекти — Република Крим и град с федерален статут Севастопол“.

                  12.9.2014 г.

                  20.

                  Nikolai Vladimirovich LEVICHEV
                  Николай Владимирович Левичев

                  Роден на 28.5.1953 г. в Пушкин

                  Заместник-председател на Държавната дума. На 20 март 2014 г. гласува в подкрепа на проекта за федерален конституционен закон „за приемане в Руската федерация на Република Крим и образуването в рамките на Руската федерация на нови федерални субекти — Република Крим и град с федерален статут Севастопол“.

                  12.9.2014 г.

                  21.

                  Svetlana Sergeevna ZHUROVA
                  Светлана Сергеевна Журова

                  Родена 7.1.1972 г. в Павлов на Нева

                  Първи заместник-председател на Комисията по външни работи на Държавната дума. На 20 март 2014 г. гласува в подкрепа на проекта за федерален конституционен закон „за приемане в Руската федерация на Република Крим и образуването в рамките на Руската федерация на нови федерални субекти — Република Крим и град с федерален статут Севастопол“

                  12.9.2014 г.

                  22.

                  Aleksey Vasilevich NAUMETS
                  Алексей Васильевич Hаумец

                  Роден на 11.2.1968 г.

                  Генерал-майор от руската армия. Командващ 76-а военновъздушна дивизия, която е свързвана с руското военно присъствие на територията на Украйна, по-специално по време на незаконното анексиране на Крим.

                  12.9.2014 г.

                  23.

                  Sergey Viktorovich CHEMEZOV

                  Роден на 20.8.1952 г. в Черемхово

                  Sergei Chemezov е един от известните приближени на президента Путин; двамата са били служители на КГБ, разположени в Дрезден; член на Върховния съвет на „Обединена Русия“. Облагодетелстван от връзките си с руския президент с назначения на висши постове в държавни предприятия. Председател на конгломерата Rostec, водеща руска държавна корпорация в областта на отбраната и промишленото производство. След решение на руското правителство Technopromexport, дъщерно дружество на Rostec, планира изграждането на електроцентрали в Крим, с което се подкрепя интегрирането на Крим в Руската федерация.
                  Освен това Rosoboronexport, дъщерно дружество на Rostec, е подкрепило интегрирането на кримски дружества от сектора на отбраната в отбранителната промишленост на Русия, с което утвърждава незаконното анексиране на Крим от Руската федерация.

                  12.9.2014 г.

                  24.

                  Alexander Mikhailovich BABAKOV
                  Aлександр Михайлович Бабаков

                  Роден на 8.2.1963 г. в Кишинев

                  Депутат от Държавната дума, председател на Комисията към Държавната дума по законодателството за развитието на военнопромишления комплекс на Руската федерация. Той е изтъкнат член на „Обединена Русия“ и бизнесмен с големи инвестиции в Украйна и Крим.
                  На 20 март 2014 г. гласува в подкрепа на проекта за федерален конституционен закон „за приемане в Руската федерация на Република Крим и образуването в рамките на Руската федерация на нови федерални субекти — Република Крим и град с федерален статут Севастопол“.

                  12.9.2014 г.


title: 2011/247/ЕС: Решение на Съвета от 11 април 2011 година за подписване от името на Европейския съюз на споразумение под формата на размяна на писма между Европейския съюз и Австралия в съответствие с член XXIV:6 и член XXVIII от Общото споразумение за митата и търговията (ГАТТ) 1994 г. във връзка с изменението на отстъпките в списъците на Република България и на Румъния в процеса на присъединяването им към Европейския съюз

text:
               20.4.2011

               BG

               Официален вестник на Европейския съюз

               L 104/1

         РЕШЕНИЕ НА СЪВЕТА
   от 11 април 2011 година
   за подписване от името на Европейския съюз на споразумение под формата на размяна на писма между Европейския съюз и Австралия в съответствие с член XXIV:6 и член XXVIII от Общото споразумение за митата и търговията (ГАТТ) 1994 г. във връзка с изменението на отстъпките в списъците на Република България и на Румъния в процеса на присъединяването им към Европейския съюз
   (2011/247/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 5 него,
   като взе предвид предложението на Европейската комисия,
   като има предвид, че:

               (1)

               На 29 януари 2007 г. Съветът упълномощи Комисията да започне преговори с някои други членове на Световната търговска организация съгласно член XXIV:6 от Общото споразумение за митата и търговията (ГАТТ) 1994 г. в процеса на присъединяването на Република България и на Румъния към Европейския съюз.

               (2)

               Комисията проведе преговори в рамките на приетите от Съвета насоки за преговори.

               (3)

               Преговорите приключиха и на 15 юни 2010 г. бе парафирано споразумение под формата на размяна на писма между Европейския съюз и Австралия в съответствие с член XXIV:6 и член XXVIII от Общото споразумение за митата и търговията (ГАТТ) 1994 г. във връзка с изменението на отстъпките в списъците на Република България и на Румъния в процеса на присъединяването им към Европейския съюз („споразумението“).

               (4)

               Споразумението следва да бъде подписано,

         ПРИЕ НАСТОЯЩОТО РЕШЕНИЕ:
   Член 1
   Подписването на споразумението под формата на размяна на писма между Европейския съюз и Австралия в съответствие с член XXIV:6 и член XXVIII от Общото споразумение за митата и търговията (ГАТТ) 1994 г. във връзка с изменението на отстъпките в списъците на Република България и на Румъния в процеса на присъединяването им към Европейския съюз („споразумението“) се одобрява от името на Съюза при условие на сключването на споразумението (1).
   Член 2
   Председателят на Съвета е упълномощен да посочи лицето (лицата), упълномощено(и) да подпише(ат) споразумението от името на Съюза.
   Член 3
   Настоящото решение влиза в сила в деня на приемането му.

      Съставено в Люксембург на 11 април 2011 година.

            За Съвета

            Председател

         PINTÉR S.

      (1)  Текстът на споразумението ще бъде публикуван заедно с решението за сключването му.


title: Решение на Комисията от 6 октомври 2010 година за създаване на експертна група по развитието на мисиите в рамките на Европейските спътникови навигационни системи ( „Консултативна група по развитието на мисиите“ )  Текст от значение за ЕИП

text:
               7.10.2010

               BG

               Официален вестник на Европейския съюз

               C 271/2

         РЕШЕНИЕ НА КОМИСИЯТА
   от 6 октомври 2010 година
   за създаване на експертна група по развитието на мисиите в рамките на Европейските спътникови навигационни системи („Консултативна група по развитието на мисиите“)
   (текст от значение за ЕИП)
   2010/C 271/02
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като има предвид, че:

               (1)

               Европейската геостационарна служба за навигационно покритие (EGNOS) и Европейската програма за спътникова навигация „Галилео“ се регулират от разпоредбите на Регламент (ЕО) № 683/2008 на Европейския парламент и на Съвета от 9 юли 2008 г. за продължаване на изпълнението на европейските програми за спътникова навигация (EGNOS и „Галилео“) (1). В член 1, параграф 1 от Регламент (ЕО) № 683/2008 се посочва, че тези програми обхващат всички дейности, необходими за дефинирането, развитието, валидирането, изграждането, експлоатацията, обновяването и усъвършенстването на системата EGNOS и системата, създадена по програмата „Галилео“.

               (2)

               Съгласно член 12, параграф 2 от Регламент (ЕО) № 683/2008 Комисията отговаря за управлението на програмите. Задачите по управлението включват обновяването и усъвършенстването на системите посредством по-прецизно дефиниране на профилите на мисиите и изпълнение на свързаните изменения в системите.

               (3)

               Целта на двете системи е да предоставят на потребителите модерни услуги по определяне на местоположението, навигация и времеотчитане в съответствие с определените изисквания във връзка с мисиите на „Галилео“ и EGNOS. По-прецизното дефиниране на профилите на мисиите по двете системи следва да е изцяло съобразено с гледните точки на общностите на потребителите на спътниковите навигационни системи и други заинтересовани лица, включително гледните точки на държавите-членки, трети държави и международни организации.

               (4)

               Следователно е необходимо да се сформира експертна група, която да предоставя независими консултации в областта на EGNOS и въпросите, свързани с развитието на мисиите по „Галилео“, и да се определят нейните задачи и структура.

               (5)

               Правилата за предоставяне на информация от членовете на групата следва да бъдат определени така, че да не накърняват правилата на Комисията относно сигурността, както са изложени в Приложение към Решение 2001/844/ЕО на Комисията, ЕОВС, Евратом от 29 ноември 2001 г. Решение на Комисията от 29 ноември 2001 година за изменение на нейния процедурен правилник (2).

               (6)

               Личните данни, свързани с членовете на комитета, следва да бъдат обработвани в съответствие с Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (3).

               (7)

               Целесъобразно е да се определи срок за прилагането на настоящото решение. Комисията ще прецени своевременно необходимостта от евентуално удължаване на посочения срок,

         РЕШИ:
   Член 1
   Предмет
   С настоящото се създава експертна група по развитието на мисиите в рамките на Европейските спътникови навигационни системи („Консултативна група по развитието на мисиите“), по-нататък наричана „групата“.
   Член 2
   Задачи
   1.   Групата предлага и извършва оценка на възможните развития на целите на мисиите и формулировките на мисиите за Европейските програми за спътникова навигация „Галилео“ и EGNOS. За извършването на тази задача групата извършва оценка на измененията на нуждите на потребителите и на обхвата на базираните в космоса услуги по навигация, определяне на местоположението и времеотчитане, както на европейско, така и на международно равнище, при отдаване на дължимото значение на съществуващата глобална рамка на спътниковите навигационни услуги и системи.
   2.   Групата анализира въздействието на тези промени върху изискванията по отношение на мисиите и услугите по програмите „Галилео“ и EGNOS и разработва и предлага подходящи актуализации на базовите мисии и услуги.
   Член 3
   Консултации
   1.   Комисията възлага задачи на групата, като същевременно определя съответния обхват на дейността и изискванията по отношение на графика.
   2.   Председателят на групата може да предложи допълнителни задачи, доколкото това се счита за целесъобразно за изпълнението на целите на групата, в консултация и близка координация със службите на Комисията.
   Член 4
   Членство и назначаване
   1.   Групата е в състав от не повече от 25 членове.
   2.   Членовете на групата се назначават от Комисията измежду специалисти, компетентни в посочените в член 2 области, които са отговорили на публичната покана за представяне на кандидатури.
   3.   Членовете на групата са лица, назначени в лично качество и те предоставят на Комисията независими консултации.
   4.   Членовете на групата се назначават за четиригодишен мандат. Те остават на поста си, докато бъдат заменени или докато мандатът им приключи. Мандатът може да бъде подновяван.
   5.   Имената на членовете се публикуват в Регистъра на експертните групи на Комисията и други сходни организми, по-нататък наричан „Регистърът“.
   6.   Личните данни се събират, обработват и публикуват в съответствие с Регламент (ЕО) № 45/2001.
   Член 5
   Операция
   1.   Групата на високо равнище избира председател сред своите членове с обикновено мнозинство.
   2.   Със съгласието на Комисията могат да се създадат подгрупи, които да разглеждат конкретни въпроси въз основа на предоставен от групата мандат. Тези подгрупи се разпускат веднага след изпълнението на мандата им.
   3.   Представителят на Комисията може да покани ad hoc външни експерти или наблюдатели, които имат специална компетентност по въпрос от дневния ред, за участие в работата на групата или на подгрупа. Освен това Комисията може да предоставя на лица и организации статут на наблюдател.
   4.   Членовете на експертните групи и наблюдателите спазват задълженията за професионална тайна, предвидени в Договорите, и правилата за тяхното прилагане, както и правилата на Комисията относно сигурността на защитата на класифицираната информация на ЕС, предвидени в приложението към Решение 2001/844/ЕО, ЕОВС, Евратом на Комисията. Ако тези задължения не са спазени, Комисията предприема всички целесъобразни мерки.
   5.   Заседанията на експертните групи и подгрупи се провеждат в помещения на Комисията. Комисията осигурява секретарските услуги. Други длъжностни лица на Комисията, проявяващи интерес към разискванията, могат да участват в заседанията на групата и нейните подгрупи.
   6.   Групата приема свой процедурен правилник въз основа на стандартния процедурен правилник за експертните групи.
   7.   Комисията публикува информация относно дейностите, извършвани от групата, или чрез нейното включване в регистъра, или чрез връзка от регистъра към специализиран уебсайт.
   Член 6
   Разходи за заседанията
   1.   Участниците в дейностите на групата не получават възнаграждение за предоставените от тях услуги.
   2.   Пътните и дневните разходи на участниците в дейностите на групата се възстановяват от Комисията в съответствие с действащите в Комисията разпоредби.
   3.   Разходите за заседанията се възстановяват в рамките на наличния бюджет, предоставен на съответните служби според годишната процедура за разпределение на средствата.
   Член 7
   Приложимост
   Настоящото решение се прилага до 31 декември 2014 година.

      Съставено в Брюксел на 6 октомври 2010 година.

            За Комисията

         Antonio TAJANI

            Член на Комисията

      (1)  ОВ L 196, 24.7.2008 г., стр. 1.

      (2)  ОВ L 317, 3.12.2001 г., стр. 1.

      (3)  ОВ L 8, 12.1.2001 г., стр. 1.